NARIADENIE KOMISIE (ES) č. 606/2008
z 26. júna 2008,
ktorým sa mení a dopĺňa nariadenie (ES) č. 831/2002, ktorým sa vykonáva nariadenie Rady (ES) č. 322/97 o štatistike Spoločenstva so zreteľom na prístup k dôverným údajom na výskumné účely
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 322/97 zo 17. februára 1997 o štatistike Spoločenstva (1), a najmä na jeho článok 17 ods. 2 a článok 20 ods. 1,
keďže:
(1)
Nariadením Komisie (ES) č. 831/2002 (2) sa stanovujú podmienky, na základe ktorých sa môže poskytnúť prístup k dôverným údajom zasielaným orgánu Spoločenstva, s cieľom umožniť tvorbu štatistických záverov na výskumné účely. Uvádzajú sa v ňom rôzne zisťovania a zdroje údajov, na ktoré sa vzťahuje.
(2)
Výskumní pracovníci a vedecká obec vo všeobecnosti čoraz častejšie požadujú, aby mali na vedecké účely prístup aj k dôverným údajom zo zisťovania o štruktúre poľnohospodárskych podnikov (FSS). Vďaka prístupu k mikroúdajom zo zisťovania o štruktúre poľnohospodárskych podnikov by výskumní pracovníci mohli skúmať vzťahy medzi rôznymi charakteristikami jednotlivých poľnohospodárskych podnikov, ako sú druhy pestovaných plodín, hospodárske zvieratá a pracovná sila. Takýto prístup by im súčasne umožnil zlepšiť regionálne agroenvironmentálne modely a ukazovatele, ktoré sú v súčasnosti založené na súhrnných údajoch. Toto zisťovanie by sa preto malo zaradiť do zoznamu v nariadení (ES) č. 831/2002.
(3)
Opatrenia stanovené v tomto nariadení sú v súlade so stanoviskom Výboru pre štatistickú dôvernosť,
PRIJALA TOTO NARIADENIE:
Článok 1
Nariadenie (ES) č. 831/2002 sa mení a dopĺňa takto:
1.
V článku 5 sa odsek 1 nahrádza takto:
„1. Orgán Spoločenstva môže vo svojich priestoroch poskytnúť prístup k dôverným údajom získaným z týchto zisťovaní alebo zo zdrojov štatistických údajov:
-
panel domácností Európskeho spoločenstva,
-
zisťovanie pracovných síl,
-
zisťovanie o inováciách v Spoločenstve,
-
zisťovanie o ďalšom odbornom vzdelávaní,
-
zisťovanie o štruktúre príjmov,
-
štatistika Európskej únie o príjmoch a životných podmienkach,
-
zisťovanie o vzdelávaní dospelých,
-
zisťovanie o štruktúre poľnohospodárskych podnikov.
Na požiadanie vnútroštátneho orgánu, ktorý poskytol údaje, sa však prístup k údajom od tohto vnútroštátneho orgánu neposkytuje na určité výskumné projekty.“
2.
V článku 6 sa odsek 1 nahrádza takto:
„1. Orgán Spoločenstva môže zverejniť súbory anonymizovaných mikroúdajov získaných z týchto zisťovaní alebo zdrojov štatistických údajov:
-
panel domácností Európskeho spoločenstva,
-
zisťovanie pracovných síl,
-
zisťovanie o inováciách v Spoločenstve,
-
zisťovanie o ďalšom odbornom vzdelávaní,
-
zisťovanie o štruktúre príjmov,
-
štatistika Európskej únie o príjmoch a životných podmienkach,
-
zisťovanie o vzdelávaní dospelých,
-
zisťovanie o štruktúre poľnohospodárskych podnikov.
Na požiadanie vnútroštátneho orgánu, ktorý poskytol údaje, sa však prístup k údajom od tohto vnútroštátneho orgánu neposkytuje na určité výskumné projekty.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. júna 2008